Smernica Komisie
z 10. decembra 1991,
ktorá prispôsobuje technickému pokroku smernicu Rady 76/756/EHS o aproximácii právnych predpisov členských štátov týkajúcich sa osvetlenia a svetelných signalizačných zariadení na motorových a ich prípojných vozidlách
(91/663/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 100A,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou 87/403/EHS z 25. júna 1987 [2], najmä na jej článok 11,
so zreteľom na smernicu Rady 76/756/EHS z 27. júla 1976 o aproximácii právnych predpisov členských štátov týkajúcich sa osvetlenia a svetelných signalizačných zariadení na motorových a ich prípojných vozidlách [3], naposledy zmenenú a doplnenú smernicami: 80/233/EHS z 21. novembra 1979 [4], 82/244/EHS zo 17. marca 1982 [5], 83/276/EHS z 26. mája 1983 [6], 84/8/EHS zo 14. decembra 1983 [7] a 89/278/EHS z 28. marca 1989 [8],
keďže je teraz nevyhnutné v záujme zrozumiteľnosti tieto smernice zjednotiť;
keďže z hľadiska technického pokroku je teraz možné nielen zaviesť ďalšie požiadavky, bude požadovaná iba biela farba svetlometov, pre určité vozidlá budú špecifikované bočné obrysové svetlá a môžu byť vysvetlené požiadavky pre svetlá na pohyblivých častiach a iné záležitosti podrobných návrhov;
keďže opatrenia uvedené v tejto smernici sú v súlade so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Smernica 76/756/EHS sa mení a dopĺňa takto:
1. články sa nahrádzajú nasledovnými článkami tejto smernice;
2. prílohy sa nahrádzajú prílohami k tejto smernici.
Článok 2
Na účely tejto smernice "vozidlo" znamená akékoľvek vozidlo, na ktoré sa vzťahuje smernica Rady 70/156/EHS.
Článok 3
1. S účinnosťou od 1. januára 1993 nesmie žiadny členský štát:
- odmietnuť udeliť typu vozidla ES typové schválenie, vydať dokument uvedený v poslednej zarážke článku 10 ods. 1 smernice 70/156/EHS alebo udeliť národné schválenie, alebo
- zakázať uvedenie do prevádzky vozidiel
z dôvodov montáže zariadení na osvetlenie a svetelnú signalizáciu na tomto type vozidla alebo na týchto vozidlách, ak sú tieto zariadenia namontované podľa požiadaviek tejto smernice.
2. S účinnosťou od 1. októbra 1993 členské štáty:
- nesmú naďalej vydávať dokument uvedený v poslednej odrážke článku 10 ods. 1 smernice 70/156/EHS a
- môžu odmietnuť udelenie národného typového schválenia
typu vozidla, na ktorom nie je montáž zariadenia pre osvetlenie a svetelnú signalizáciu v súlade s požiadavkami tejto smernice.
3. S účinnosťou od 1. októbra 1994 môžu členské štáty zakázať prvé uvedenie do prevádzky vozidiel, na ktorých tieto zariadenia nie sú montované v súlade s požiadavkami tejto smernice.
Článok 4
Členský štát, ktorý udelil ES typové schválenie, prijme nevyhnutné opatrenia nato, aby bol informovaný o akejkoľvek zmene ktorejkoľvek časti alebo charakteristiky uvedených v bode 1.1. prílohy I. Príslušné orgány tohto štátu určia, či majú byť vykonané ďalšie testy na type modifikovaného vozidla a vystavený nový testovací protokol. Keď tieto testy zistia nezhodu s požiadavkami tejto smernice, modifikácia nebude schválená.
Článok 5
Akékoľvek zmeny a doplnky potrebné k prispôsobeniu obsahu príloh tejto smernice technickému pokroku sa prijmú podľa postupu stanoveného v článku 13 smernice 70/156/EHS.
Článok 6
1. Členské štáty prijmú zákony, iné právne predpisy a správne opatrenia nevyhnutné k prispôsobeniu sa tejto smernici pred 1. januárom 1993 a ihneď o tom informujú Komisiu.
2. Keď členské štáty prijmú takéto opatrenia, tieto budú obsahovať odkaz na túto smernicu pri ich oficiálnom uverejnení. Spôsob tohto odkazu stanovia členské štáty.
3. Členské štáty zabezpečia, aby boli hlavné ustanovenia národného práva, ktoré prijali v oblasti riadenej touto smernicou, oznámené Komisii.
Článok 7
Táto smernica je adresovaná členským štátom.
V Bruseli 10. decembra 1991